নবান্নে শেষ মন্ত্রিসভা বৈঠক, কী কী সিদ্ধান্ত নেওয়া হল?

ওয়েব ডেস্ক: সপ্তাহের প্রথম দিন নবান্নে (Nabanna) রাজ্যের মন্ত্রিসভাকে নিয়ে বৈঠক (Cabinet Meeting) করে নিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। আর এই বৈঠকে নেওয়া হলে বেশ কয়েকটি গুরুত্বপূর্ণ সিদ্ধান্ত। রাজ্যের কৃষি, শিল্প, পুলিশ, এবং তথ্য ও সংস্কৃতি দফতর— সর্বস্তরে উন্নয়নের পথে নতুন দিশা দেখিয়েছে এদিনের বৈঠক।

জানা গিয়েছে, রাজ্য সরকার এবার শিল্পায়নে গতি আনতে বড় পদক্ষেপ নিয়েছে। ঝাড়গ্রাম জেলায় পশ্চিমবঙ্গ শিল্পোন্নয়ন নিগমের অধীন প্রায় ১৪৯.৬৪ একর জমি লিজ হোল্ড থেকে ফ্রি-হোল্ড করার সিদ্ধান্তে সিলমোহর পড়েছে। শিল্প স্থাপনে এই সিদ্ধান্ত বড় ভূমিকা নেবে বলে মনে করছে নবান্ন।

আরও পড়ুন: অভিষেকের তোপ, “কুলপিতে ২০০২ সালের ভোটার লিস্টই নেই, মানুষ এদের ১০০ নামিয়ে দেবে”

এছাড়া, কৃষকদের স্বার্থে রাজ্য সরকারের অন্যতম বড় সিদ্ধান্ত হিসেবে ২০২৫-২৬ খরিফ মরশুমে প্রায় ৬৭ লক্ষ মেট্রিক টন ধান কিনবে রাজ্য। এই প্রকল্পে আনুমানিক খরচ ধরা হয়েছে ১৮,৯০৭.৭৩ কোটি টাকা, পাশাপাশি কৃষকদের ন্যূনতম সহায়ক মূল্য (MSP) প্রদানের জন্য ১৫,৯৬৩.২০ কোটি টাকার বিশেষ তহবিল গঠন করা হবে।

এছাড়াও এদিনের বৈঠকে কলকাতা পুলিশের সশস্ত্র বাহিনীতে ১৫০টি সুবেদার পদকে ‘সশস্ত্র সাব-ইন্সপেক্টর’ পদে রূপান্তরের সিদ্ধান্ত গৃহীত হয়েছে। এতে প্রশাসনিক দক্ষতা এবং কার্যকারিতা আরও বৃদ্ধি পাবে বলে মনে করা হচ্ছে।

চলচ্চিত্র জগতে প্রযুক্তিগত আধুনিকীকরণের দিকে বড় পদক্ষেপ নিয়েছে রাজ্য সরকার। ইলেকট্রনিক সার্ভারের মাধ্যমে ডিজিটাল স্ক্রিনিং চালুর সিদ্ধান্তে অনুমোদন দিয়েছে মন্ত্রিসভা। এর জন্য সংশোধন করা হয়েছে ‘দ্য ওয়েস্ট বেঙ্গল সিনেমাস রেগুলেশন অফ পাবলিক এক্সিবিশন রুলস, ১৯৫৬’।

এছাড়া রাজ্যের তথ্য ও সংস্কৃতি দফতরের উদ্যোগে জেলায় জেলায় তৈরি হচ্ছে ‘সোশ্যাল মিডিয়া ইউনিট’। প্রতিটি জেলার সদর কার্যালয় থেকেই এই ইউনিটগুলির কার্যক্রম চলবে। এর জন্য ১০৮টি নতুন পদ সৃষ্টির সিদ্ধান্ত নেওয়া হয়েছে।